**Maskinfabriks-aktiebolaget Scania** var en svensk sykkelprodusent som ble etablert i Malmö i 1900. Selskapet utvidet etter hvert til å også produsere andre mekaniske produkter som tannhjul, støvsugere, biler, lastebiler og forbrenningsmotorer. Selskapet ble i 1911 slått sammen med Vabis for å danne Scania-Vabis, i dag kjent som Scania.

Historie
--------

Fra lastebilturen mellom Malmö og Stockholm i 1909.
Den britiske sykkelprodusenten Humber & Co hadde startet et svensk datterselskap i Malmö i 1896. I 1900 flyttet Humber sin svenske produksjon til Stockholm, mens lokale krefter overtok fabrikklokalene i Malmö. Det nye selskapet ble oppkalt etter «Scania», det gamle latinske navnet på landskapet Skåne. Selskapet fortsatte i starten med å produsere sykler som sin forgjenger, men utvidet etter hvert med andre produkter.

Selskapets første bilprototype ble bygget i 1901, mens serieproduksjon startet i 1903, og kort tid senere begynte man også å bygge lastebiler. Den første industrimotoren ble bygget i 1905, en 24-hesters fire-sylindret vannpumpemotor for Stockholms brannvesen. Fram til 1908 hadde selskapet solgt rundt 70 biler med motorer, girkasser og andre deler importert fra Frankrike og Tyskland, men gikk etter det over til å kun benytte egne motorer.

Første gangen en Scania-lastebil var utenfor Sverige regnes å være i forbindelse med den første internasjonale bilutstillingen i gymsalen på Akershus festning den 20. mai 1909. Utstillingen inneholdt en lastebil av type IL, en 3–3,5-tonns lastebil bygget i tolv eksemplarer mellom 1908 og 1910, og en bensinmotor med T-topp. Den norske representanten Johnsen & Rognerud fikk hverken solgt latebilen eller motoren, så begge ble etter utstillingen returnert til Malmö. Første eksportsalg av en lastebil skjedde i 1910, da sporveien i St. Petersburg trengte en ny tårnbil for vedlikehold av kontaktledningen.

I 1909 gjennomførte også en delegasjon på seks representanter fra selskapet et markedsføringsstunt ved å kjøre en lastebil for egen maskin fra Malmö til bilutstillingen i Stockholm. Denne 520-kilometer lange turen ble gjennomført med en lastebil av type E som var lastet med 1,8 tonn last og tok tre dager å gjennomføre. For å unngå punkteringer var lastebilen utstyrt med helstøpte dekk uten luft.

Produksjonen av motorer, biler og lastebiler gikk så bra at i 1910 vedtok styret å fase ut produksjonen av alle andre produker, og med det forlot man røttene innen sykkelproduksjon.
Daværende direktør Per Alfred Nordeman så seg om etter en partner som kunne bygge karosserier, og fant det Södertälje-baserte selskapet Vagnfabriks Aktiebolaget i Södertelge (Vabis). Vabis var i en så dårlig økonomisk forfatning at selskapets eier, stålverket Surahammars Bruk, vurderte å legge det ned, men et tilbud fra Nordeman hindret det i å skje. En avtale ble inngått i november 1910, og i 1911 ble de to selskapene slått sammen til Scania-Vabis, i dag kjent som Scania. I starten fortsatte hovedkontoret og produksjonen av lastebiler i Malmö, mens nyutvikling og produksjon av biler skjedde i Vabis' lokaler i Södertälje. Hovedkontoret ble flyttet til Södertälje i 1912, mens lastebilproduksjonen i Malmö fortsatte til siste halvdel av 1920-årene.

Selskapets logo var en tre-eiket sykkelkrank med hodet til skånegriffen i midten. Etter sammenslåingen fortsatte dette å være logoen for det nye selskapet, og ble ikke i særlig grad endret før den ble erstattet i 1968. Siden 1984 bruker Scania igjen en logo med griffhodet på en forenklet form som ligner på kranken, selv om etterfølgende selskap hverken har noe med Skåne eller sykler å gjøre.

Galleri
-------

* Tråsykkel. Foto: Øyvind BergTråsykkel. Foto: Øyvind Berg
* Motorsykkel fra 1903. Foto: Lars-Göran LindgrenMotorsykkel fra 1903. Foto: Lars-Göran Lindgren
* Prototype fra 1901.Prototype fra 1901.
* Modell A fra 1903.Modell A fra 1903.
* 41 mann på lastebilen før avreise mot Stockholm.41 mann på lastebilen før avreise mot Stockholm.

Referanser
----------

1. ↑  «1900: Scania acquires bicycle maker» **(engelsk)**. Scania. Arkivert fra originalen 29. mars 2016. Besøkt 18. mars 2016.
2. ↑  «1905: First industrial engine» **(engelsk)**. Scania. Arkivert fra originalen 29. mars 2016. Besøkt 18. mars 2016.
3. 1 2 3  «The history of Scania: 1910 − A new company is born» **(engelsk)**. Scania. Arkivert fra originalen 25. september 2015.
4. ↑  Berg, Jørgen Seemann (1995). *King of the road i femti år: Norsk Scania AS 1945–1995*. Norsk Scania. s. 9. ISBN 82-993693-0-4.
5. ↑  «1909: Adventurous 520 kilometre trip» **(engelsk)**. Scania. Arkivert fra originalen 28. mars 2016. Besøkt 18. mars 2016.
6. ↑  «Scania» **(engelsk)**. Autoevolution. Arkivert fra originalen 15. februar 2012.